Mis puudutab protseduurireeglistikku igasuguste õpilasepoolsete rikkumiste korral, siis mul on rõõm näha, et  uude seadusesse on see sisse kirjutatud. Lõpuks ometi, seda oli väga vaja. Muidu seni oli pahandustele reageerimine ju ainult kooli sisekorraeeskirjade koostaja loovuse küsimus või halvemal juhul täiesti juhuslik - eriti kui veel näiteks juhtkond ennast õpilase distsipliiniprobleemidest distantseerib ja teatab, et see on õpetaja/klassijuhataja enda probleem, kuidas ta konflikte lahendab. Ühes koolis on lubatud distsipliinirikkuja klassist välja saata, teises ei ole; ühes koolis lajatatakse korrarikkujale  juhtkonna tasemel täie rauaga, teises muudkui vesteldakse ja naeratatakse ja vesteldakse; ühes koolis pannakse õpetaja seletuskirju kirjutama, miks ta tunnis korda majja ei saa, ja sisekontrolli kullisilmad asuvad kriitiliselt õpetaja enda tööd vaagima, teises koolis aga asub juhtkond pretsedenditult õpetaja selja taga ning on seisukohal, et õpetajal ongi alati õigus. Kokku tuleb välja paras segadus, üle- ja alareageerimiste segapuder, kus teadagi jääb piiramatult ruumi subjektiivsusele ning probleemi  lahendamine sõltub tihti konkreetsete isikute vahelisest sümpaatiast või antipaatiast.